Je Perrins, sire de Val Mercuil, fais savoir à touz... que je, de ma bone volunté, non mie contraint, pour mes propres besoignes que eschiver ne pooie despagier, ay vendu et quitté à noble baron Jehan, conte de Bourgoigne et signour de Salins, mon signour, Joigne et le puy dessus Joigne et toutes les appendises de Joigne, et quanque je y hay en bois, en pré, en chans, en riviere, en piaige (sic), c’est à savoir le tier dou piaige, en signorie, en justice, en fyé et en toutes autres choses, lesquex choses devantdites je tenoie en fié lige doudit conte, pour quatre cenz et cinquante livres d’estevenens, que je ay eu et receu doudit conte en bone pecune nombrée, tornée en mon profit, et desquiex je me tien pour bien paié... En tesmoignaige de laquel chose, li religious home et honeste li abbes de La Charité, li abbes de Monbenoit et li abbes dou Mont-Sainte-Marie ont mis lour seaux pendant en ces presentes lettres, à ma priere et à ma requeste, ensamble le mien seal... Ce fut fait et doné le vanredi devant la feste saint Jorge, l’an de l’incarnacion Nostre Signour qui corroit par mil CC sexante et six.